བྲན་

བྲན་ཞེས་པ་ནི་རང་དབང་མེད་པར་གཞན་གྱིས་བཀོལ་སྤྱོད་བྱས་ཏེ་ལས་བྱེད་མཁན་གྱི་མི་ཞིག་ལ་གོ་ཞིང་། དཀོན་མཆོག་ཆོས་དང་འགྲོ་བ་རྣམས་ཀྱི་སེར་བྱེད་མཁན་ཞིག་ལའང་གོ
ནང་དོན།
སྤྱིར་བཏང་གི་གོ་དོན་ལ། བྲན་ཞེས་པ་ནི་རང་དབང་མེད་པར་གཞན་གྱི་དབང་དུ་གྱུར་ཏེ་ཅི་བསྒོ་བའི་ལས་བྱེད་མཁན་ཞིག་ལ་ཟེར། འདི་ནི་སྤྱི་ཚོགས་ནང་གི་ས་རིམ་དམའ་ཤོས་ཤིག་ཏུ་བརྩིས་ཤིང་། རང་གི་ཚེ་སྲོག་ལའང་དབང་མེད་པར་རྗེ་བོའི་དབང་དུ་ཡོད་པ་ཞིག་ཡིན།

ཆོས་ཀྱི་གོ་དོན་ལ། བྲན་ཞེས་པ་ནི་བྱང་ཆུབ་སེམས་དཔས་སེམས་ཅན་ཐམས་ཅད་ཀྱི་དོན་དུ་རང་ཉིད་གཞན་གྱི་ཞབས་འདེགས་ལ་གནས་པ་ཞིག་ལ་གོ་ཞིང་། དམིགས་བསལ་དུ་བདག་གཅེས་འཛིན་སྤངས་ཏེ་གཞན་གཅེས་འཛིན་གྱི་བསམ་པས་སེམས་ཅན་ཐམས་ཅད་ཀྱི་བདེ་སྐྱིད་སྒྲུབ་པའི་ཞབས་འདེགས་པ་ཞིག་ལ་ཟེར།
དབྱེ་བ
འཇིག་རྟེན་པའི་བྲན། དེ་ནི་རང་གི་ལུས་གཞན་ལ་བཙོངས་ཏེ་རང་དབང་མེད་པར་གཞན་གྱི་དབང་དུ་གྱུར་བ་ཞིག་ལ་གོ །"བྲན་ལ་སོགས་པ་ལ་ལ་རང་གི་ལུས་གཞན་རྣམས་ཀྱི་གཡོག་ཏུ་བཙོངས་ཏེ་གླ་རྔན་ཙམ་ལ་བལྟས་ཤིང་རང་དབང་མེད་པར་རྗེ་བོ་གཞན་གྱིས་དུས་རྟག་ཏུ་བཀོལ་བར་གྱུར་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༤༨ཞེས་གསུངས། འདི་ལ་ཚེ་འདིར་གང་ཟག་རང་གི་ལུས་སྲོག་གི་དབང་སྐྱུར་གཞན་ལ་བྱིན་ཏེ་ཅི་བསྒོ་བའི་ལས་བྱེད་མཁན་ཞིག་ལ་གོ །

ཆོས་པའི་བྲན། དེ་ནི་བྱང་ཆུབ་སེམས་དཔས་སེམས་ཅན་གྱི་དོན་དུ་རང་ཉིད་ཞབས་འདེགས་ལ་གནས་པ་ཞིག་ལ་གོ །"བདག་ནི་ལུས་ཅན་གང་དག་བྲན་འདོད་པ་ལ་དེ་དག་ཀུན་གྱི་བྲན་དུ་འགྱུར་བར་ཤོག་ཅིག །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༥༦ཅེས་གསུངས། འདི་ལ་བྱང་ཆུབ་སེམས་དཔས་སེམས་ཅན་ཐམས་ཅད་ཀྱི་དོན་དུ་རང་ཉིད་ཆགས་སྡང་མེད་པར་གཞན་གྱི་ཞབས་འདེགས་ལ་གནས་པ་ཞིག་ལ་ཟེར།
བྲན་དུ་འགྱུར་བའི་རྒྱུ་རྐྱེན།
འདོད་པ། "འདོད་ཡོན་ལ་ཆགས་པའི་རྒྱུས་འདོད་ལྡན་ལ་ལ་ཆོམ་རྐུན་ལ་སོགས་པ་བྱས་པས་རང་གིས་ལུས་ཀྱང་མཚོན་ཆས་བཅད་པ་དང་། ཁ་ཅིག་ནི་གསལ་ཤིང་རྣོན་པོའི་རྩེ་མོ་ལ་བཙུགས་པ་དང་། ཁ་ཅིག་ནི་མདུང་ཐུང་དག་གིས་བསྣུན་ཏེ་ཕུག་པ་དང་ཁ་ཅིག་ནི་མེ་ཆེན་པོས་བསྲེག་པ་དག་ཀྱང་སྣང་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༤༩ཞེས་གསུངས། འདོད་པ་ལ་ཆགས་པའི་རྒྱུ་རྐྱེན་གྱིས་མི་ཁ་ཅིག་གཞན་གྱི་བྲན་དུ་འགྱུར་བ་སྣང་།

བྱང་ཆུབ་སེམས་དཔའི་བྲན་དུ་འགྱུར་བའི་སྨོན་ལམ།
"བདག་ཀྱང་སེམས་ཅན་ཐམས་ཅད་ཀྱི་བྲན་དུ་གྱུར་ནས་ཡང་འདུག་སྟེ་ཡོད་ཀྱང་ངོ་། བདག་གི་བྱ་བ་ཅི་ལྟར་གཞན་གྱིས་བྱེད་དེ་བདག་ཉིད་ཀྱིས་བྱ་བར་འོས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས། ༢༡༠ཞེས་གསུངས་པ་ལྟར་བྱང་ཆུབ་སེམས་དཔའ་ནི་སེམས་ཅན་ཐམས་ཅད་ཀྱི་བྲན་དུ་འགྱུར་ནས་དེ་དག་གི་དོན་བསྒྲུབ་པར་སྨོན་ལམ་འདེབས་པ་ཡིན།།
བྲན་གྱི་སྡུག་བསྔལ
 "དེར་ཡང་ཆུང་མ་བུད་མེད་བྲན་མོ་དག་ཀྱང་བུ་བྱུང་ན་ཡང་བདག་རང་གི་ཁྱིམ་མེད་པས་ཤིང་གི་དྲུང་ངམ་འབྲོག་དགོན་པས་ཕུག་དང་བྲག་ཕུག་ལ་སོགས་གར་བབ་བབ་ཏུ་གནས་ཤིང་འབྱུང་བའི་སྡུག་བསྔལ་ལ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༤༩ཞེས་གསུངས་བ་ལྟར་བྲན་མོ་རྣམས་ཀྱིས་བུ་སྐྱེས་ཀྱང་ཁྱིམ་མེད་པས་ཤིང་དྲུང་དང་ཕུག་པ་སོགས་སུ་གནས་དགོས་པའི་སྡུག་བསྔལ་མྱོང་བ།

བདག་གཞན་བརྗེ་བའི་སྐབས་ཀྱི་བྲན།
"བདག་གི་དོན་ལ་གཞན་བཀོལ་ན། །བྲན་ལ་སོགས་པ་མྱོང་བར་འགྱུར། །གཞན་གྱི་དོན་དུ་བདག་སྤྱད་ན། །རྗེ་དཔོན་ཉིད་སོགས་མྱོང་བར་འགྱུར། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤིང་དཔར། ཤོག་ངོས། ༥༩༨ཞེས་རང་དོན་གཙོ་བོར་བཟུང་ན་བྲན་གྱི་སྲིད་པ་མྱོང་དགོས་ལ། གཞན་དོན་གཙོ་བོར་བཟུང་ན་རྗེ་དཔོན་གྱི་འབྲས་བུ་ཐོབ་པར་བཤད།
བྲན་དུ་འགྱུར་བའི་ལས་འབྲས།
རང་ཉིད་བསམ་པའི་ལས་འབྲས། "བད༷ག་རང་གི༷་བདེ་བ་བསྒྲུབ་པའི་དོ༷ན་དུ་གཞ༷ན་སེམས་ཅན་བདག་གི་གཡོག་ཏུ་བཀོ༷ལ་ཞིང་སྤྱད་པར་བྱས་ན༷་ཕྱི་མར་བྲན་དང་གཡོག་ལ༷་སོ༷གས་པ༷་བྱེད་པའི་སྡུག་བསྔལ་མྱོང༷་བ༷ར་འགྱུར༷་ཏེ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༨༤ ཞེས་རང་གི་དོན་དུ་གཞན་བཀོལ་ན་ཕྱི་མར་བྲན་དུ་སྐྱེ་བའི་ལས་འབྲས་མྱོང་དགོས།

གཞན་བསམ་པའི་ལས་འབྲས། "གཞན་སེམས་ཅན་གྱི་བདེ་བ་བསྒྲུབ་པའི་དོན་དུ་བདག་རང་ཉིད་སེམས་ཅན་གཞན་གྱི་གཡོག་ཏུ་བཀོལ་ཞིང་སྤྱད་པར་བྱས་ན་ཕྱི་མ་ལ་རྗེ་དཔོན་ཉིད་ལ་སོགས་པ་འཁོར་གཡོག་ཕུན་སུམ་ཚོགས་པ་དང་ལྡན་པའི་བདེ་སྐྱིད་མྱོང་བར་འགྱུར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༨༤ཞེས་གསུངས་བ་ལྟར་གཞན་གྱི་དོན་དུ་རང་ཉིད་བཀོལ་ན་ཕྱི་མར་རྗེ་དཔོན་དུ་སྐྱེ་བའི་ལེགས་འབྲས་ཐོབ།
བསྡུས་དོན།
བྲན་ཞེས་པ་ནི་རང་དབང་མེད་པར་གཞན་གྱི་དབང་དུ་གྱུར་ཏེ་ཅི་བསྒོ་བའི་ལས་བྱེད་མཁན་ཞིག་ལ་གོ་ཞིང་། འཇིག་རྟེན་པའི་བྲན་དང་ཆོས་པའི་བྲན་གཉིས་སུ་དབྱེ་ཆོག་པ་ཡིན། འདོད་པ་ལ་ཆགས་པ་དང་དབུལ་ཕོངས་སོགས་ཀྱི་རྒྱུ་རྐྱེན་གྱིས་མི་རྣམས་བྲན་དུ་འགྱུར་ལ། བྱང་ཆུབ་སེམས་དཔས་སེམས་ཅན་ཐམས་ཅད་ཀྱི་དོན་དུ་རང་ཉིད་ཞབས་འདེགས་ལ་གནས་པ་ནི་ཆོས་པའི་བྲན་ཞིག་ཡིན། རང་གི་དོན་དུ་གཞན་བཀོལ་ན་ཕྱི་མར་བྲན་དུ་སྐྱེ་ལ། གཞན་གྱི་དོན་དུ་རང་ཉིད་བཀོལ་ན་ཕྱི་མར་རྗེ་དཔོན་དུ་སྐྱེ་བའི་ལས་འབྲས་ཡོད་པ་ཡིན།
ལུང་ཁུངས།